देबू ने कभी सोचा न था कि अकीरा उसके साथ ऐसा धोखा करेगी, दूसरे प्रेमी के साथ रहने लगेगी
जिस तरह काले रंग की एक ड्रॉप पूरी तस्वीर खराब कर देती है और सफेद रंग उस पर डालते जाओ तो फर्क ही नहीं पड़ता। उसी तरह चंद दिनों में अनिकेत  की हरकतों ने मेरे मन में इतनी कालिमा भर दी है कि अब तुम्हारे प्यार का मेरे ऊपर कोई असर नहीं पड़ता।
डोर बेल बजाते हुए देबू का मन बल्लियों उछल रहा था। वह कल्पना में खोया था कि अकीरा ही दरवाजा खोलेगी। कौन सी साड़ी पहने होगी वह? हां, यलो वाली। भर भर हाथ पीली चूड़ियां और उसी के मुताबिक पीली बिंदी। झुमके वह लंबे वाले पहने होगी और गले में भी पीले मोतियों का सेट। कितनी खूबसूरत लग रही होगी उसकी अकीरा।
दरवाजा स्मिता ने खोला। स्मिता उसकी प्यारी सी साली साहिबा। नटखट चंचल स्मिता ने उसे बड़े ही नाटकीय ढंग से झुक कर विश किया। “क्या बात है! आज तो शाम बड़ी रूमानी होने वाली है। आज खाना मेरे पसंद की के रेस्ट्रां से मंगाया जाएगा” वह बच्चों की तरह इठलाकर बोली।
“एस यू विश माय स्वीट लिटिल प्रिंसेस” देबू भी उतने ही नाटकीय ढंग से झुक कर बोला और सोफे पर बैठ गया। उसकी नजरें इधर-उधर घूम रही थीं कि अकीरा नजर क्यों नहीं आ रही! क्या कोई सरप्राइस प्लान किया है उसने?
चाय नाश्ता हो गया, हंसी मजाक हो गया और अब देबू के सब्र का बांध टूटने लगा। “अकीरा है कहां?” आखिर उसने पूछ लिया।
“अकीरा!” सब अचानक चौंक गए।
सासू मां की आंखों में ढेरों प्रश्न हजारों चिंताओं के साथ उमड़ पड़े। “हम तो यह सोच ही रहे थे कि अकीरा आपके साथ क्यों नहीं आई। मगर पूछना अच्छा नहीं लग रहा था इसलिए पूछा नहीं। अकीरा यहां नहीं आई है।
देबू चौंक गया। “देखिए, सरप्राइज देने के चक्कर में मुझे डराइए मत। अकीरा यहीं आई है।”
“अकीरा यहां नहीं आई है जमाई बाबू! सरप्राइस देना बच्चों का शौक है, हमारा नहीं। हम बहुत चिंतित हो गए हैं। आप सच बताइए, आपको कैसे लगा कि अकीरा यहां आई है?”
“अरे लगना क्या है? सुबह आपका ही तो फोन आया था कि आप लोगों को अकीरा से स्मिता की आगे की पढ़ाई के बारे में जरूरी बातें करनी हैं। अगर हो सके तो वह सुबह ही आपके पास आ जाए। दिन में आप लोग बातें कर लेंगे। फिर मैं शाम को यहां आ जाऊं। उसने फोन भी किया था कि वह यहां आने के लिए निकलने वाली है। तभी उसने अपना प्लान दोहराया था कि मैं शाम को सीधे यहां आऊं, फिर हम लोग रात में खाना खा पीकर वापस चले जाएंगे।”
“मगर जमाई बाबू, हमने कोई फोन नहीं किया। हमारे घर से किसी का भी फोन अकीरा को नहीं गया। यही नहीं, स्मिता की पढ़ाई की भी ऐसी कोई बात नहीं है जो हमें अकीरा से करनी हो।”
अब देबू के आश्चर्य का ठिकाना न रहा। उसका मन एक उलझी हुई डोर की तरह उलझ चुका था। यह क्या गुत्थी थी जो उलझती ही जा रही थी। अकीरा कहां है। अकीरा ने उससे ऐसा क्यों कहा कि मायके से फोन आया है और उसे वहां जाना है।
“आप जल्दी से उसे फोन मिलाइए। सच्चाई उसी से पता चलेगी। क्या पता उसे कोई गलतफहमी हुई हो। हालांकि गलतफहमी की गुंजाइश तो तब है जब हमने उसे कोई फोन किया हो, मगर मैंने, उसके पापा या स्मिता ने, किसी ने भी उसे कोई फोन किया ही नहीं।”
“ऐसा तो नहीं कि हमारे नाम से किसी और ने उसे फोन किया हो।” सासू मां बोली तो स्मिता ने उनकी बात काट दी, “अरे कोई बच्ची थोड़े ही है अकीरा और न ही नासमझ है। अगर कोई और फोन करेगा तो उसकी आवाज से या चलो आवाज हमारे जैसी बना भी ली, तो क्या मोबाइल में नंबर नहीं आता है! समझ में आ नहीं जाएगा कि हमारा फोन नहीं है।”
सब चिंतित हो गए, क्योंकि सबसे बड़ी बात यह थी कि अकीरा को मायके आने के लिए देबू से कोई भी बहाना बनाने की जरूरत नहीं थी। यह उन लोगों का रूटीन था। लगभग दो हफ्ते में एक बार वह अकीरा के घर आ जाते थे। देबू का घर उस शहर में नहीं था इसलिए त्योहारों में वह देबू के घर चले जाते थे। छुट्टी मनाने या एंजॉय करने के मकसद से वह अकीरा के घर आ जाया करते थे।
“अकीरा को फोन लगाइए। क्या पता उसके दिमाग में कोई नटखट शैतानी चल रही हो, वह हम लोगों को सरप्राइज देना चाहती हो। हालांकि उसका नेचर ऐसा शरारती नहीं है, मगर सच्चाई तो उससे ही पता चलेगी।” सासू मां के चेहरे पर चिंता की लकीरें साफ नजर आ रही थीं, फिर भी जैसे वह खुद को समझा रही थीं।
यह सारी चिंताएं हजार गुना बढ़ गईं जब अकीरा का फोन स्विच ऑफ जाने लगा।
आनन-फानन में सब लोग देबू के घर पहुंचे यह देखने के लिए कि कहीं वह वापस घर तो नहीं चली गई। या ऐसा तो नहीं कि वह घर से चली ही नहीं। मगर घर में ताला बंद था। बहुत विचार-विमर्श के बाद ताला तोड़ा गया। अब सबके हैरान रह जाने की बारी थी, क्योंकि मोबाइल डाइनिंग टेबल पर सामने ही रखा था। उसकी बैटरी लो हो चुकी थी। अकीरा का पर्स भी वहीं रखा था। बिना पर्स या मोबाइल लिए अकीरा कहीं नहीं जाती। पर्स के नीचे एक लेटर रखा था, जिसे पढ़ते ही सबके होश उड़ गए।
देबू सूनी आंखों से खिड़की के बाहर देख रहा था पुलिस स्टेशन में रिपोर्ट लिखाई जा चुकी थी। उसके मम्मी-पापा भी उसके पास रहने आ गए थे। उसे मॉरल सपोर्ट देने अकीरा के घर वाले भी आते-जाते रहते थे। चार दिन बीत चुके थे। सब लोग अकीरा की खोज में लगे थे। किसी को भी उस लेटर पर भरोसा नहीं था।
देबू को जब से उसका प्यार मिला था दुनिया उसके लिए जन्नत बन गई थी। एक ही मल्टीनेशनल कंपनी में काम करते हर समय दौड़ते-भागते एक दूसरे से फॉर्मल बातें करते देबू और अकीरा। पिछले पांच सालों से दोस्त भी नहीं थे। केवल कलीग थे। नीरस जीवन ऐसे बीत रहा था जैसे घड़ी की सुइयां गोल-गोल चलते चलते फिर उसी जगह पर पहुंच जाया करती हैं।
शादी के बारे में घरवाले उसी दिन से कहने लगे थे जिस दिन से देबू की नौकरी लगी थी। लेकिन देबू जानता था कि जो कुछ भी उसे मिलता है उसमें शादी के बाद अच्छे से गुजारा हो नहीं सकेगा। प्रमोशन या किसी और जॉब की चाह में वह अभी शादी नहीं करना चाहता था।
सब कुछ ऐसे ही चल रहा था कि अचानक बॉस की लड़की की शादी पड़ी। देबू और अकीरा बॉस की नजर में सबसे अच्छे एम्प्लॉई थे इसलिए उन्होंने दोनों को बेटी की शादी की जिम्मेदारी सौंप दी। उनकी बेटी की शादी क्या हुई देबू और अकीरा के लिए जिंदगी का नीरस मौसम अचानक से रूमानी हो गया।
अकीरा के साथ बिताए पिछले पांच साल देबू की आंखों में तैरते रहते हैं। ऐसी दोस्ती जिस दोस्ती में कुछ भी रूमानी नहीं था, मगर थी बहुत गहराई। वह दोनों ऐसे दोस्त बन गए थे जैसे दो लड़के या लड़कियां अक्सर बन जाया करते हैं। जिसमें रूमानियत तो बिल्कुल नहीं होती, मगर एक कशिश होती है, एक खलिश होती है, एक दूसरे के लिए बहुत ज्यादा चिंता होती है, फिक्र होती है, और होती है यह ख्वाहिश कि दूसरा हमेशा खुश रहे।
दोनों यह तो नहीं समझते थे कि वह दोनों प्यार करते हैं। कुछ भी ऐसा नहीं था दोनों के बीच जिसे वह आकर्षण कह सकें। कम से कम ऐसा आकर्षण जो एक लड़की और लड़के के बीच होता है। मगर हां, वह दोनों एक दूसरे की फिक्र करते थे।
बॉस की लड़की की शादी में जब देबू ने अकीरा को एक अलग ही ढंग से एक लड़की की तरह तैयार हुआ देखा, तो पहली बार उसे लगा जैसे वो इतनी खूबसूरत है, इसका अंदाजा उसे पहले क्यों नहीं हुआ। उससे पहले अकीरा हमेशा जींस-टॉप में रहती थी कटे हुए बालों को एक पोनी में बांधे। पांच सालों में अकीरा का दूसरा कोई रूप देखा ही न था।
बॉस की लड़की की शादी में जब अकीरा रेड कलर का लहंगा और यलो कलर का टॉप पहन कर आई तो वह उसे एक देखता ही रह गया। बेसाख्ता उसके मुंह से निकला “तुम इतनी खूबसूरत हो मुझे यह पता ही न था।”
अकीरा खिलखिलाकर हंस पड़ी। कहने लगी “अगर पता होता तो क्या करते?”
“करना क्या है तुम्हें प्रपोज करता और क्या” अचानक देबू के मुंह से निकल गया। फिर उसे लगा था कि कहीं अकीरा इसे अनचाहा फ्लर्ट न समझ ले।
मगर अकीरा मुस्कुरा दी और उनकी प्रेम कहानी शुरू हो गई। लगभग पंद्रह दिन वह लगातार बॉस की बेटी की शादी में मिले। शुरू के दिनों में तैयारी के लिए और उसके बाद अलग-अलग फंक्शंस में।
इस बीच उनकी बातें धीरे-धीरे अधिक पर्सनल और रोमांटिक होती गईं। ऐसा नहीं है कि दोस्तों की तरह उन्होंने इससे पहले अपने दुख दर्द या अपनी प्रॉब्लम्स की बातें नहीं की थीं। बल्कि वह अपनी समस्याओं पर इतनी बातें करते कि उन्हें आश्चर्य होता कि कैसे एक दूसरे के साथ होते ही उनके मन की परतें खुलने लगती हैं और तनाव कम होने लगता है।
दोनों को आश्चर्य होता कि इस अलग सी जगह, अलग से माहौल में मिलने पर बातें वही हैं, मुलाकातें वही हैं, एक दूसरे के साथ खुलते जाने की और खुलकर तनाव गायब हो गया, यह महसूस करने की फितरत भी वही है, लेकिन यह सब बातें कहीं न कहीं रूमानी हो गई हैं।
हुआ यूं था कि पहले ही दिन एक ही कमरे से निकलते हुए हड़बड़ी में दोनों एक दूसरे से टकरा गए थे। अकीरा जिस कमरे से निकल रही थी दीपू उसी कमरे में घुस गया था। वे कुछ ऐसे टकराए कि वह छुअन दोनों को ही बहुत भली लगी।
दूसरे दिन यूं हुआ कि अकीरा को साड़ी पहनने की आदत तो थी नहीं, साड़ी उसके पैरों के नीचे आ गई और वह गिरती, इससे पहले देबू ने बढ़कर उसका हाथ थाम लिया। उसे लगा जैसे जिंदगी में पहली बार किसी लड़की का हाथ पकड़ा हो। अकीरा को भी कुछ ऐसा ही महसूस हो रहा था। दोनों ने हर बार की तरह अपना यह नया एहसास भी एक दूसरे के साथ शेयर किया।
फिर क्या था एहसास पनपने लगे। फंक्शन शुरू हुए तो अकीरा को मन करने लगा कि वह भी सजे। लग रहा था कि शायद जीवन में पहली बार इतने मन से मेकअप कर रही है, तैयार हो रही है। देबू को लग रहा था कि शायद जीवन में पहली बार वह इतने उत्साह से इंतजार कर रहा है कि कोई लड़की कितनी खूबसूरत लगेगी।
बॉस की बेटी की विदाई के बाद ही देबू ने अकीरा को प्रपोज कर दिया और अकीरा ने भी हंसकर उसकी बात मान ली थी।
देबू अकीरा की यादों में खोया था। पहली बार अकीरा ने उसके साथ अपने दिल की बात कब शेयर की थी। हां, जब अनिकेत ने उससे.. अनिकेत! अचानक से देबू के दिमाग में कौंधा! अनिकेत! अनिकेत के साथ कैसे जा सकती है अकीरा। प्यार करना तो दूर की बात है अकीरा कहीं न कहीं अनिकेत से नफरत करती है।
कहीं अनिकेत ने उसे… देबू उठ खड़ा हुआ। वह पुलिस स्टेशन गया और उसने उस दिन की पूरी बात पुलिस को बताई। उसने बताया कि अनिकेत का देखना, उसके हाव-भाव अकीरा को छूने की कोशिश करना, यहां तक कि उसे प्रपोज करना, यह सब अकीरा ने उसे बताया था। वह अनिकेत को कतई पसंद नहीं करती थी। यह बात भी अकीरा ने देबू को बताई थी। वह अनिकेत के साथ नहीं जा सकती।
मगर पुलिस के पास अपना तर्क था। उस लेटर में साफ लिखा था कि वो अपनी मर्जी से अनिकेत के साथ जा रही है और हैड राइटिंग मिलाई जा चुकी थी। लेटर में ये पढ़ने के बाद कि अकीरा अपनी खुशी से अनिकेत के साथ रहने जा रही है, क्योंकि वो देबू के साथ से ऊब चुकी है। और हैंड राइटिंग मिलाने के बाद पुलिस इस केस में बिल्कुल इंटेरेस्टेड नहीं थी।
पर देबू भी अपने प्यार के मामले में हिम्मत हारने वालो में से नहीं था। वो पुलिस स्टेशन में ही बैठ गया और पुलिस के साथ देने का वादा करने से पहले खाना-पीना छोड़ने की बात कह दी। आखिर देबू का अपने प्यार पर विश्वास और उसकी शिद्दत रंग लाई और इंस्पेक्टर उसकी पूरी बात सुनने को तैयार हो गया। उसकी बातों का यकीन होने के साथ ही पुलिस हरकत में आ गई। देबू हर पल पुलिस के साथ था।
आखिर एक सीसीटीवी फुटेज में उन्हें दिख गया कि अनिकेत बेहोश अकीरा को अपनी कार में डाल रहा था। फिर क्या था पुलिस को अकीरा तक पहुंचने में समय नहीं लगा। एक बंद ताले में अकीरा मिली, लेकिन वह जिस हालत में थी उसे देखकर देबू का मन रो उठा।
अकीरा खोई-खोई सी आंखें लिए हॉस्पिटल के बेड पर लेटी थी। 1 सप्ताह गुजर चुका था। उसके मम्मी पापा उसकी छोटी बहन अस्मिता और देबू हर तरह से उसे नॉर्मल करने की कोशिश में लगे थे। मगर अकीरा के मुंह से एक शब्द भी नहीं निकला था।
तभी उन्हें खबर मिली कि अनिकेत पकड़ा गया है। यह सुनकर अकीरा की आंखें थोड़ा झपकी और पहली बार उसके मुंह से कुछ निकला “उसे कड़ी से कड़ी सजा दिलानी ही होगी।”
“हां जरूर, हम जरूर उसे सजा दिलाएंगे अकीरा! लेकिन तुम किस बात की सजा भुगत रही हो? मुझे बस इतना बता दो।”
“अपनी मूर्खता की। सतर्क न रहने की, जागरूक न रहने की। इतनी पढ़ी-लिखी होकर, इतनी अच्छी जॉब करते हुए अगर मैं अनिकेत के इरादे नहीं समझ सकी। अगर मैं उसकी बातों में आ गई तो यह मेरी भी इतनी बड़ी गलती है जिसकी सजा मुझे भुगतनी चाहिए।”
देबू कुछ नहीं बोला। वह बस अकीरा के बालों में अपनी उंगलियां फिराता रहा। अकीरा बोलती रही, अपनी गलती पर पछताती रही। अपनी आपबीती सुनाती रही। सब कुछ बोलने के बाद जब वह खामोश हो गई तो देबू बोला, “आज हॉस्पिटल से तुम्हें छुट्टी मिल रही है। घर चलो, बाकी की बातें वही करना।”
“नहीं दीपू, मैं घर नहीं चलूंगी। मैं अब तुम्हारे साथ नहीं रह सकती। मैं तुम्हारे लायक नहीं रही,” अकीरा फूट-फूटकर रोने लगी। “मुझे अपने आप से नफरत हो गई है, मुझे अपने शरीर से नफरत हो गई है। मैं नहीं जीना चाहती और अगर जिऊंगी भी तो शायद तुम्हारे साथ वह जिंदगी फिर से न शुरू कर पाऊं।”
देबू ने उसे रो लेने दिया, फिर बोलना शुरू किया, “तुम्हारा जागरूक न होना वास्तव में तुम्हारी गलती थी, पर क्या उस गलती की इतनी भयंकर सजा तुम झेल नहीं चुकी हो?”
अकीरा ने अपने आंसू पहली बार पोंछे- “ये तो है। बड़ी भयंकर सजा थी ये।” देबू को सहारा मिला। उसने बात आगे बढ़ाई। अनिकेत की प्लानिंग ही इतनी जबरदस्त थी कि कोई भी धोखा खा जाए। जरा सोचो, जो इतने दिन तुम्हारी हैंड राइटिंग बनाने की प्रैक्टिस कर सकता है, उसे ये तर्क सोचने में कितना वक्त लगा होगा कि जब तुम अपनी मम्मी की आवाज किसी अननोन नंबर से सुनो तो कारण पूछने पर वो क्या जवाब देगा। तुम उसकी बातों में आ गईं, इसमें तुम्हारी गलती इतनी भी बड़ी नहीं है कि जिंदगी भर उसकी सजा भुगतो।”
“हां, पर उसने मुझे क्लोरोफॉर्म मेरे घर के अंदर आकर सुंघाया। मैंने उसे घर के अंदर घुसने ही क्यों दिया?” अकीरा फिर रो पड़ी।
“मैं फिर कहता हूं, इन सब गलतियों की तुम सजा भुगत चुकी हो” कहते हुए देबू ने एक बार उसे जबरदस्ती बांहों में भर लिया। कुछ देर उसे सहलाने के बाद बात आगे बढ़ाई, “फिर भी अगर तुम और सजा भुगतना चाहती हो तो यह तुम्हारी उस गलती की होगी कि इतना पढ़ लिख कर, इतनी समझदार होकर, इतनी अच्छी जॉब करके भी तुम आज भी अपनी अस्मिता को, अपने होने को, अपने प्यार को शरीर की पवित्रता के तराजू पर तोलती हो। नहीं अकीरा, न आज की औरत इतनी कमजोर है, न प्यार इतना कमजोर होता है कि किसी की नफरत के हमले से टूट जाए। प्यार नफरत से बहुत ऊंचा जज्बा है। और मैं यह साबित करके रहूंगा। जितनी नफरत अनिकेत ने तुम्हें दी है वह मेरे प्यार के सामने कुछ भी नहीं। मेरा प्यार उसकी नफरत से कई गुना ज्यादा है।”
देबू के शब्द कोमल थे, पर अकीरा के थमते आंसू एक बार फिर बह निकले, “नहीं देबू, मैं काली हो चुकी हूं। जिस तरह काले रंग की एक ड्रॉप पूरी तस्वीर खराब कर देती है और सफेद रंग उस पर डालते जाओ तो फर्क ही नहीं पड़ता। उसी तरह चंद दिनों में अनिकेत की हरकतों ने मेरे मन में इतनी कालिमा भर दी है कि अब तुम्हारे प्यार का मेरे ऊपर कोई असर नहीं पड़ता।”
“हां अकीरा, ठीक कहा तुमने, काले रंग की एक ड्रॉप तस्वीर को खराब कर देती है। लेकिन अगर हम उस काले रंग को मिटाना चाहते हैं तो हमें करना सिर्फ इतना है कि एक ड्रॉप के ऊपर सफेद रंग की पूरी शीशी उड़ेल दें। यकीन मानो ऐसा करने पर वह काला रंग कहीं भी नजर नहीं आएगा।
ऐसा नहीं है कि काला रंग मिट नहीं सकता। हां, एक ड्रॉप काला रंग एक या दस ड्रॉप सफेद रंग से नहीं मिट सकता। उसके लिए पूरी शीशी की जरूरत होगी। और मैं यह साबित कर दूंगा कि अगर अनिकेत की नफरत काले रंग की ड्रॉप है तो मेरा प्यार सफेद रंग की एक शीशी। अगर अनिकेत की नफरत काले रंग की एक शीशी है तो मेरा प्यार सफेद रंग का पूरा टैंक।” देबू के बच्चों की तरह हाथ फैलाकर टैंक का इशारा करके बोलने से अकीरा के होंठों पर हल्की सी मुस्कान आ गई।
देबू का उत्साह बढ़ गया, “मैं यह साबित कर दूंगा...” कहते हुए उसने अकीरा को अपनी बाहों में ले लिया। अकीरा फूट-फूटकर रो पड़ी।
- भावना प्रकाश 
E-इश्क के लिए अपनी कहानी इस आईडी पर भेजें: db.women@dbcorp.in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें